לקראת מבצע "הקש בדלת": ירידה בשיעורי התחלואה ממחלת הסרטן - וואלה! חדשות
דו"ח: פחות ישראלים חולים בסרטן
ראשי האגודה למלחמה בסרטן מסרו כי בשנים האחרונות חלה ירידה בתחלואה בסרטן. מדי שנה מאובחנים 25 אלף חולים במחלה
נעמה טלמור יום רביעי, 22 באוקטובר 2008, 14:35
מנהל רישום הסרטן הלאומי במשרד הבריאות ד"ר מיכה ברחנא, אמר היום (רביעי) כי משנת 2002 נצפתה מגמת ירידה עקבית בשיעורי התחלואה בסך המחלות הממאירות בנשים. במהלך מסיבת עיתונאים של האגודה למלחמה בסרטן לקראת מבצע ההתרמה "הקש בדלת" שיתקיים ביום שני הבא, ציין ד"ר ברחנא כי אצל הגברים החלה מגמת ירידה בשנת 2004. סוגי הסרטן העיקריים בהם נצפתה מגמת ירידה הם סרטן השד בנשים, סרטן המעי הגס בשני המינים וסרטן הגרון והריאה.
מדי שנה מאובחנים בישראל 25 אלף חולים חדשים במחלת הסרטן וכ-11 אלף מתים ממנה. יצוין כי בסך הכל כ-95 אחוזים מהתחלואה נחשפת באוכלוסיה היהודית וזאת למרות שבפועל היהודים מהווים כ-80 אחוזים מכלל האוכלוסיה בישראל.
במהלך מסיבת העיתונאים, הוצג מחקר ישראלי שממנו עולה כי תרופות שתפקידן להוריד שומנים בדם (סטטינים), מפחיתות את הסיכון לחלות בסרטן השד בכ-25 אחוזים. מנהל התוכנית הלאומית לגילוי מוקדם של סרטן השד וראש צוות המחקר פרופ' גד רנרט אמר: "מדובר בהפחתה משמעותית ביותר. זהו מחקר ראשוני שתוצאותיו מצביעות על הצורך בביצוע מחקרים נוספים שיבדקו פתרונות אפשריים נוספים של הסטטינים". פרופ' רנרט קרא לציבור הנשים להגיע להיבדק באופן סדיר, בבדיקה לגילוי מוקדם של סרטן השד (ממוגרפיה). למרות שהבדיקה המדוברת ניתנת בחינם בלמעלה מ-60 מכוני ממוגרפיה במדינה, מעדיפות נשים רבות להימנע מהבדיקה.
פרופ' רנרט, ד"ר ברחנא ויו"ר האגודה למלחמה בסרטן פרופ' אליעזר רובינזון, התייחסו גם לסוגיית החיסון כנגד סרטן צוואר הרחם. באחרונה התפרסמו מספר מחקרים סותרים בנוגע לתועלת החיסון אל מול הסיכון. בעניין זה דווח על ידי פרופ' רובינזון: "המועצה הלאומית לאונקולוגיה דנה בנושא הכנסת חיסון סרטן צוואר הרחם כחלק מהחיסונים בהם מחויב הציבור. המועצה החליטה לדחות בשלב זה את ההכנסה של החיסון עד לשנת 2012". פרופ' רנרט וד"ר ברחנא שדיברו בשם עצמם ולא מתוקף תפקידם, אמרו ש"מאחר וסרטן צוואר הרחם קיים בשיעורים נמוכים באוכלוסיה בישראל, הם היו ממליצים לחכות עד לקבלת מחקרים נוספים בנושא".